
Årsmelding for HIFO Tromsø 2005

Styret har i 2005 hatt følgende sammensetning:

Leder: Kari Myklebost, stipendiat, IHI, UiTø

Nestleder: Einar Niemi, professor, IHI, UiTø

Sekretær: Kristin Mikalsen, masterstudent, IHI, UiTø

Kasserer/sekretær: Christine Smith-Simonsen, stipendiat, IHI, UiTø

Skolekontakt/kasserer: Ketil Zachariassen, høgskolelektor, Høgskolen i Tromsø

På grunn av utenlandsstudier søkte Kristin permisjon fra og med høsten 2005. Styret valgte å ikke hente inn et nytt medlem, men rokerte i stedet om på vervene internt. Christine tok over rollen som sekretær, mens Ketil overtok som kasserer. 

I perioden har det vært avholdt 3 ordinære styremøter (13. januar, 9. mars og 2. september.). Utenom møtene har styremedlemmene hatt løpende kontakt på telefon og via e-post. HIFO Tromsø har for tida 77 registrerte medlemmer, hvorav 62 har betalt kontingent for 2005.

Det har blitt arrangert 5 rødvinsseminar, to i vårsemesteret (9. mars og 19. april) og tre i høstsemesteret (14. september, 14. oktober og 16. november.). Vårens Koht-fest ble lagt til 28. april, men måtte dessverre avlyses på grunn av dårlig påmelding. Det ble i stedet arrangert eksamens- og fredagspils på Ølhallen 10. juni i forbindelse med avsluttende eksamen for masterstudentene i vårsemesteret. Flere av HIFO Tromsøs medlemmer deltok på årets årsmøte i HIFO sentralt, som ble avholdt under Historikerdagene i Trondheim i juni. Johanne Raade representerte HIFO Tromsø på årsmøtet, og la fram vår årsmelding. På grunn av en viss reisetrøtthet i HIFO Tromsøs rekker ble det ikke arrangert tur i 2005. Vi planlegger imidlertid tur til Spildra i løpet av 2006. Julefest og årsmøte er berammet til 14. desember.

Omtale av de enkelte arrangementene
Rødvinsseminar 9. mars med Elena Glavatskaya, som snakket om “The Fenno-Ugric peoples in Siberia. A bird’s eye view of their ethno-history”. Elena Glavatskaya er religionshistoriker ved Ural State University i Jekaterinburg/University of Aberdeen. Seminaret ble holdt i Champagnekantina i Teorifagsbygget, hvor Glavatskaya viste lysbilder, film og foredro fra sitt feltarbeid blant befolkningsgruppene khanty og mansi i Nordvest-Sibir. Seminaret hadde ca 15 deltakere.

Rødvinsseminar 19. april hvor Torild Skard, spesialrådgiver i UD, tidligere regionaldirektør for UNICEF i Vest- og Sentral-Afrika samt tidligere direktør for kvinnespørsmål i UNESCO – og barnebarn, holdt foredrag under tittelen ”Mennesket Halvdan Koht – min morfar”. Under seminaret ble blant annet spørsmålet om målmannen Halvdan Kohts målføre i det offentlige rom og i hjemlige sammenhenger nøye debattert. Det ble i ettertid oppsummert (via e-post) at Koht til hverdags ikke snakket med nordnorsk tonefall, men brukte mange nordnorske uttrykk. Torild og hennes søsken mener at han på hjemmebane snakket et slags blandingsspråk med hovedvekt på nynorsk, men med islett av radikalt bokmål. Torild understreket også at hennes morfar var utrolig interessert i språk og trolig en usedvanlig språkbegavelse. Han kunne skrive både dansk og riksmål, nynorsk og bokmål og brukte riksmål, nynorsk og bokmål muntlig i innlegg og foredrag ettersom det passet. I tillegg kunne han gresk og latin, engelsk, fransk, italiensk og tysk. Torild mener også å huske at Halvdan sa at da han kom til det åttende språket, nemlig finsk, ga han opp, fordi det var for vanskelig… Seminaret ble avholdt i kantina i Breiviklia, og hadde ca 10 deltakere.

Eksamens- og fredagspils på Ølhallen, 10 juni. Her deltok ca. 25 stykker for å feire eksamenskandidatene (5 stykker), semesterslutt og den forestående sommeren!
Vandrende rødvinsseminar 14. september med tittelen ”Fasader og fadeser. Byplan og arkitektur i Tromsø”. Ingebjørg Hage, førsteamanuensis i kunstvitenskap vandret og drøftet arkitekturen i Tromsø sentrum med 19 deltakere i følget. Med tanke på det våte høstværet må oppmøtet karakteriseres somt enestående. Turen gikk fra Domkirka via Sjøgata og Stortorget til den nordlige enden av gågata i Storgata og de gamle bryggehusene langs kaia nord i sentrum. Seminaret ble avslutta med varmende rødvin og videre arkitektur- og fasadediskusjon på studenthuset Driv.

Rødvinsseminar 14. oktober om faglitteraturens rammebetingelser i lys av ny bokbransjeavtale og kvalitetsreform. Seminaret ble avholdt i Café Cora på Perspektivet Museum, hvor to innledere holdt tankevekkende foredrag: Forlagssjef for Pax, Bjørn Smith-Simonsen innledet under tittelen ”Akademisk publisering i valgfrihetens tid”, mens professor Hallvard Tjelmeland snakket om ”Vitskap: Olympisk grein eller verksam kraft?”. Innledningene ble etterfulgt av engasjert, langvarig og til dels opprørt diskusjon om tellekanter og kvantifisering av vitenskapelig produksjon. Ca. 20 personer deltok på seminaret, som ikke lot seg oppløse men fortsatte lenge utover Café Coras åpningstid.

Rødvinsseminar 16. november hvor Håvard Dahl Bratrein kåserte og viste lysbilder fra sin siste reise i Vesterled under tittelen ”Reisebrev fra Færøyene”. Seminaret samlet en engere krets på 7 personer. Det dårlige oppmøtet kan trolig tilskrives sammenfall med nasjonale fotballbegivenheter. De få fremmøtte fikk imidlertid en fantastisk visuell reise i færøysk kultur og landskap fra en særdeles kunnskapsrik pensjonert historiker.

Julefest og årsmøte holdes onsdag 14. desember i Kafe Eka, Tromsø Kunstforening

Tromsø, 1. desember 2005

Kari Myklebost

